Ħames snin wara l-annessjoni illegali tar-Repubblika Awtonoma tal-Krimea u l-belt ta' Sevastopol mill-Federazzjoni Russa, l-Unjoni Ewropea tibqa' impenjata bis-sħiħ favur is-sovranità u l-integrità territorjali tal-Ukrajna. L-Unjoni Ewropea ttenni li ma tirrikonoxxix dan il-ksur tad-dritt internazzjonali u tkompli tikkundannah. Huwa jibqa' sfida diretta għas-sigurtà internazzjonali, b'implikazzjonijiet serji għall-ordni legali internazzjonali li jipproteġi l-integrità territorjali, l-għaqda u s-sovranità tal-Istati kollha. L-Unjoni Ewropea tibqa' impenjata biex timplimenta bis-sħiħ il-politika tagħha ta' nonrikonoxximent, inkluż permezz ta' miżuri restrittivi. L-Unjoni Ewropea terġa' tappella lill-Istati Membri tan-NU biex jikkunsidraw miżuri simili ta' nonrikonoxximent f'konformità mar-Riżoluzzjoni 68/262 tal-Assemblea Ġenerali tan-NU. Il-ksur tad-dritt internazzjonali mir-Russja wassal għal żieda perikoluża fit-tensjoni fl-Istrett ta' Kerch u fil-Baħar ta' Azov. L-użu inġustifikat tal-forza mir-Russja kontra l-Ukrajna fil-25 ta' Novembru 2018 ifakkar fl-effetti negattivi tal-annessjoni illegali tal-peniżola tal-Krimea fuq l-istabbiltà fir-reġjun. L-UE ttenni t-talba tagħha lir-Russja biex teħles mingħajr kondizzjoni jew aktar dewmien il-membri tal-ekwipaġġ, il-bastimenti u t-tagħmir Ukreni maqbuda illegalment. Sakemm dawn jinħelsu, ir-Russja għandha tirrispetta d-drittijiet tagħhom ta' rappreżentanza legali u aċċess mill-awtoritajiet konsulari, u tipprovdi lill-membri tal-ekwipaġġ midruba trattament mediku xieraq. L-Unjoni Ewropea tikkundanna l-bini tal-Pont ta' Kerch mingħajr il-kunsens tal-Ukrajna li huwa ksur ieħor tas-sovranità u l-integrità territorjali tal-Ukrajna. L-Unjoni Ewropea tistenna li r-Russja tiżgura l-passaġġ ħieles u bla xkiel mill-Istrett ta' Kerch mill-Baħar ta' Azov u lejh, skont id-dritt internazzjonali. Ir-restrizzjonijiet illegali għal dan il-passaġġ għandhom konsegwenzi ekonomiċi negattivi għall-portijiet tal-Ukrajna fil-Baħar ta' Azov u għar-reġjun kollu. L-Unjoni Ewropea ma tirrikonoxxix u mhix ser tirrikonoxxi ż-żamma ta' elezzjonijiet fil-peniżola tal-Krimea mill-Federazzjoni Russa. Il-militarizzazzjoni li qed tiżdied tal-peniżola qed tkompli taffettwa ħażin il-qagħda tas-sigurtà fir-reġjun tal-Baħar l-Iswed. Bi ksur tad-dritt umanitarju internazzjonali, ġew imposti ċ-ċittadinanza Russa u l-lieva fil-forzi armati tal-Federazzjoni Russa fuq ir-residenti tal-Krimea. Wara l-annessjoni illegali mill-Federazzjoni Russa, il-qagħda tad-drittijiet tal-bniedem fil-peniżola tal-Krimea marret sostanzjalment għall-agħar. Ir-residenti tal-peniżola qed jiffaċċjaw restrizzjonijiet sistematiċi tal-libertajiet fundamentali, bħal-libertà tal-espressjoni, tar-reliġjon jew tat-twemmin u tal-assoċjazzjoni u d-dritt ta' assemblea paċifika. Skont ir-riżoluzzjoni 73/263 tat-22 ta' Diċembru 2018 tal-Assemblea Ġenerali tan-NU, huwa essenzjali li l-mekkaniżmi reġjonali u internazzjonali ta' monitoraġġ tad-drittijiet tal-bniedem kif ukoll l-organizzazzjonijiet mhux governattivi tad-drittijiet tal-bniedem ikollhom aċċess bla xkiel għall-Krimea u Sevastopol. Id-drittijiet tat-Tatari tal-Krimea nkisru serjament bl-għeluq tal-mezzi tax-xandir tat-Tatari tal-Krimea, il-projbizzjoni tal-attivitajiet tal-Mejlis, il-korp governattiv awtonomu tagħhom, u l-persekuzzjoni tal-mexxejja tiegħu u tal-membri tal-komunità tagħhom. L-UE tistenna li r-Russja tħassar dawn id-deċiżjonijiet u twaqqaf il-pressjoni fuq il-komunità Tatara fil-Krimea. Lit-Tatari tal-Krimea, lill-Ukreni u lill-komunitajiet etniċi u reliġjużi kollha fil-peniżola trid tkun garantita l-possibbiltà li jżommu u jiżviluppaw il-kultura, it-tradizzjonijiet tal-wirt kulturali, l-edukazzjoni u l-identità tagħhom. Jeħtieġ ukoll li r-Russja tieħu miżuri li jtejbu s-sitwazzjoni ambjentali, li ħżienet sew minn wara l-annessjoni illegali. L-UE ttenni t-talba tagħha għall-ħelsien immedjat ta' Oleh Sentsov, Edem Bekirov, Oleksandr Kolchenko, Mykola Semena, Volodymyr Balukh, Emir-Usein Kuku u dawk kollha li ġew arrestati u kkundannati fil-peniżola tal-Krimea bi ksur tad-dritt internazzjonali. Il-ġurnalisti, id-difensuri tad-drittijiet tal-bniedem u l-avukati difensuri għandhom ikunu jistgħu jaħdmu indipendentement u mingħajr indħil żejjed u intimidazzjoni. L-UE titlob konformità sħiħa mal-istandards internazzjonali tad-drittijiet tal-bniedem fil-peniżola. Il-każijiet pendenti kollha ta' ksur u abbuż tad-drittijiet tal-bniedem bħall-għajbien sfurzat, it-tortura u l-qtil, il-vjolenza, prosekuzzjonijiet b'motivazzjoni politika, diskriminazzjoni u fastidju għandhom jiġu investigati bir-reqqa. L-aċċess sħiħ, liberu u mingħajr restrizzjoni għall-atturi internazzjonali tad-drittijiet tal-bniedem fit-territorju kollu tal-Ukrajna, inkluż il-Krimea u Sevastopol, jibqa' ta' importanza fundamentali. L-UE tfakkar fir-Riżoluzzjoni 73/263 tat-22 ta' Diċembru 2018 tal-Assemblea Ġenerali tan-NU, u tappella għall-implimentazzjoni sħiħa tagħha, inkluż l-obbligi tal-Federazzjoni Russa skont id-dritt umanitarju internazzjonali applikabbli. Il-Pajjiżi Kandidati l-Maċedonja ta' Fuq*, il-Montenegro* u l-Albanija*, u l-pajjiżi tal-EFTA l-Iżlanda, il-Liechtenstein u n-Norveġja, il-membri taż-Żona Ekonomika Ewropea, kif ukoll l-Ukrajna u r-Repubblika tal-Moldova jallinjaw ruħhom ma' din id-dikjarazzjoni. *Il-Maċedonja ta' Fuq, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.